Author: MZ SR

Predkladacia   správa

Zákon o  povolaní lekárnika nebol v našej histórii doposiaľ prijatý. Prvou právnou úpravou, ktorá sa zaoberala rozmiestňovaním lekárnikov bolo vládne nariadenie číslo 44/1952 Zb. o lekárnikoch, na základe ktorého bolo možné ich rozmiestňovanie podľa potrieb štátneho národohospodárskeho plánu. Táto právomoc bola zverená krajským národným výborom.
V nasledujúcom období, až do roku 1992 nebola prijatá žiadna právna úprava, ktorá by osobitne upravovala postavenie lekárnikov.   
Po zmene spoločenského systému po roku 1989 na návrh skupiny poslancov Slovenskej národnej rady bol prijatý zákon č. 13/1992 Zb. o Slovenskej lekárskej komore, Slovenskej komore zubných lekárov a Slovenskej lekárnickej komore. Tento zákon bol prijatý v čase, keď ešte nebol zavedený samostatný systém zdravotného poistenia a európska legislatíva nebola implementovaná do našich právnych predpisov. V priebehu rokov 1994 a 1995 sa systém poskytovania zdravotnej starostlivosti zmenil podstatným spôsobom. Boli prijaté zákony o zdravotnej starostlivosti, o ochrane zdravia ľudí, o zdravotnom poistení a o Liečebnom poriadku. Osobitný význam má zákon č. 140/1998 Z. z. o liekoch a zdravotníckych pomôckach v znení neskorších predpisov.
Napriek uvedeným podstatným zmenám v systéme zdravotníctva, zákon o stavovských organizáciách vyžaduje, aby bol prispôsobený súčasnému platnému právnemu stavu v rezorte zdravotníctva. Vývoj ukázal, že postavenie profesie lekárnika vyžaduje samostatnú právnu úpravu osobitným zákonom. 
Cieľom návrhu zákona o  povolaní lekárnika a o Slovenskej lekárnickej komore je najmä upraviť právo lekárnikov slobodne vykonávať svoje povolanie na princípe odbornej samosprávy prostredníctvom zvolených orgánov v súlade so všeobecne záväznými právnymi predpismi a v súlade so záujmami pacientov a celej spoločnosti.
Návrh zákona bol v rámci medzirezortného pripomienkového konania zaslaný na zaujatie stanoviska spolu 41 subjektom. Svoje pripomienky k návrhu zákona zaslalo celkom 28 subjektov. Pripomienky zásadného charakteru uplatnili Ministerstvo financií Slovenskej republiky, Ministerstvo hospodárstva Slovenskej republiky, Ministerstvo obrany Slovenskej republiky, Ministerstvo vnútra Slovenskej republiky, Ministerstvo pôdohospodárstva Slovenskej republiky a  Protimonopolný úrad Slovenskej republiky.  
Pripomienky zásadného charakteru sa pôvodne týkali nárokov na štátny rozpočet, prechodu oprávnenia štátnych orgánov na Slovenskú lekárnickú komoru pri vydávaní povolení na poskytovanie lekárenskej starostlivosti vo verejných lekárňach a v pobočkách verejných lekární, zákazu výkonu tohto povolania osobám, ktoré nemajú príslušné oprávnenie, povinného členstva, výkonu povolania v ozbrojených silách a v ozbrojených zboroch a organizačnej štruktúry Slovenskej lekárnickej komory. 
Uvedené pripomienky boli prerokované s pripomienkujúcimi subjektami dňa 13. marca 2001, kde boli akceptované pripomienky Ministerstva obrany Slovenskej republiky, Ministerstva vnútra Slovenskej republiky, Protimonopolného úradu Slovenskej republiky a čiastočne Ministerstva financií Slovenskej republiky. Na pôvodných stanoviskách zotrvali Ministerstvo hospodárstva Slovenskej republiky, Ministerstvo pôdohospodárstva Slovenskej republiky a Ministerstvo financií Slovenskej republiky, najmä v otázke povinného členstva v komore a prechodu kompetencií zo štátneho orgánu na samosprávnu stavovskú organizáciu.  
Ostatné uplatnené pripomienky boli vyhodnotené a zapracované do návrhu zákona.
Dňa 30. marca 2001 bol návrh zákona prerokovaný v Rade sociálnej a hospodárskej dohody Slovenskej republiky. Rada súhlasila s predloženým návrhom zákona s pripomienkami a odporučila ho predložiť Legislatívnej rade vlády Slovenskej republiky.    
V Legislatívnej rade vlády Slovenskej republiky bol návrh prerokovaný dňa 22. mája 2001. Legislatívna rada vlády  Slovenskej republiky okrem iného vzniesla námietku v súvislosti  s prechodom kompetencií zo štátneho orgánu na stavovskú organizáciu. Predkladateľ odstránil uvedený nesúlad s Ústavou Slovenskej republiky, tým vyriešil pretrvávajúce rozpory s dotknutými rezortmi a predložil nové znenie návrhu zákona na opätovné prerokovanie Legislatívnej rady vlády Slovenskej republiky, ktoré sa uskutočnilo 19. júla 2001 so záverom predložiť návrh predmetného zákona, po zapracovaní jej pripomienok na rokovanie vlády Slovenskej republiky. 
Všetky pripomienky uplatnené na rokovaní Legislatívnej rady Slovenskej republiky sú zapracované v  návrhu zákona, ktorý sa predkladá na rokovanie vlády Slovenskej republiky bez rozporov.

Realizácia návrhu zákona o  povolaní lekárnika a o Slovenskej lekárnickej komore nebude mať vplyv na zamestnanosť, pretože Slovenská lekárnická komora disponuje dostatočným množstvom kvalifikovaných síl na zabezpečenie úloh vyplývajúcich z tohto zákona. Aplikácia tohto návrhu zákona nebude mať dopad na štátny rozpočet. Výdavky budú hradené výlučne z prostriedkov, ktorými bude disponovať komora.
Tento návrh zákona je v súlade s Ústavou Slovenskej republiky, so zákonmi Slovenskej republiky, medzinárodnými zmluvami a inými dokumentmi, ktorými je Slovenská republika viazaná.